Kannanir í Noregi benda til þess að mið- og vinstriflokkar fái meirihluta á Stórþinginu í kosningunum 13. september. Nýr forsætisráðherra tæki þá við af Ernu Solberg.
Höfuðandstæðingarnir í norskum stjórnmálum eru Verkamannaflokkurinn og Hægri flokkurinn. Hægri flokkar hafa farið með völd í Noregi frá því 2013 og Erna Solberg gegnt embætti forsætisráðherra. Hún hefur verið leiðtogi Hægriflokksins frá því 2004. Hún var kjörin á þing fyrir Hörðaland 1989 og hefur setið óslitið í 32 ár. En nú bendir margt til þess að valdatíð hennar ljúki, í könnun norska ríkisútvarpsins, NRK, er flokki hennar spáð rúmlega 21 prósenti atkvæða og að flokkurinn tapi nærri 6 prósentustigum. Verkamannaflokknum, undir forystu Jonas Gahr Støres, er spáð 25,5 prósent atkvæða. Það er fimm og hálfu prósentustigi minna en í kosningunum 2017 en Verkamannaflokkurinn yrði eftir sem áður stærsti flokkur á þingi ef þessi spá gengur eftir.
En þó að vinstriflokkum sé spáð góðu gengi er alls óvíst hvernig Jonas Gahr Støre gengi að mynda stjórn. Aðrir vinstriflokkar, Sósíalíski Vinstriflokkurinn og Rautt, sem rekur uppruna sinn til kommúnista, eru þess fýsandi að olíuleit verði hætt sem fyrst og stefnt að því að hætta olíuvinnslu. Þar njóta þeir stuðnings Græningja. Stjórnmálaskýrendur í Noregi hafa bent á að áhersluatriði höfuðandstæðinganna, Verkamannaflokksins og Hægriflokksins, í olíumálum sé alls ekki ólík. Kæmi samsteypustjórn stóru flokkanna til greina? Herdís Sigurgrímsdóttir stjórnmálafræðingur er búsett í Noregi:
Herdís bendir þó á að engin hefð sé fyrir slíkri stjórn og ólíklegt sé að það verði niðurstaðan.
Norðmenn ganga til þingkosninga 13. septemer og kannanir benda til sigurs vinstriflokka og að Jonas Gahr Støre, formaður Verkamannaflokksins, taki við sem forsætisráðherra. Erna Solberg leiðtogi Hægriflokksins hefur gegnt embættinu síðastliðin átta ár.